《游明庆寺诗》
隋代·姚察

地灵居五净，山幽寂四禅。月宫临镜石，花赞绕峰莲。

霞晖间幡影，云气合炉烟。迥松高偃盖，水瀑细分泉。

含风万籁响，裛露百花鲜。宿昔寻真趣，结友亟留连。

山庭出藿蘼，涧沚濯潺湲。因斯事熏习，便得息攀缘。

何言遂云雨，怀此怅悠然。徒有南登望，会逐东流旋。

作者简介：（533—606）隋吴兴武康人，字伯审。姚僧垣子。勤于学业，闻见渊博，为时人所推重。初仕南朝梁。陈宣帝太建初为通直散骑常侍。聘于北周，时沛国刘臻以《汉书》疑事十余条，往访求教。察皆引经据为之剖晰。刘臻以为名下定无虚士。使还，为陈宣帝、后主两朝所重，累迁吏部尚书。陈亡入隋，诏授秘书丞，袭父北绛郡公。诏撰梁、陈二代史。炀帝大业二年所撰史书未毕功，将卒，戒子思廉续成之。